**ΣΥΜΒΑΣΗ ΕΡΓΟΛΑΒΙΑΣ**

Στην Αθήνα, σήμερα, την …η Ιουλίου 2024, μεταξύ των παρακάτω συμβαλλομένων, ήτοι:

**Α) Αφενός:**

**1)** της **Ευγενίας Ανδριανοπούλου**, κατοίκου Αθηνών, οδός Ηρώδου Αττικού αρ.17, με Α.Φ.Μ. 019691248 της Δ.Ο.Υ. …………….., καλούμενης εφεξής στο παρόν ως ο «**Εργοδότης**».

**2)** του **ΔΗΜΟΥ ΗΡΩΙΚΗΣ ΝΗΣΟΥ ΚΑΣΟΥ**, όπως εκπροσωπείται νομίμως και για την υπογραφή του παρόντος από τον Δήμαρχο αυτού, κ. Μιχάλη Ερωτόκριτου, ο οποίος συμβάλλεται στην παρούσα με την ιδιότητα του κυρίου του ακινήτου,

**Β) Αφετέρου** της Τεχνικής εταιρείας με την επωνυμία «**……………………. Α.Ε.Ε**», η οποία εδρεύει στ.. …………….., Τ.Κ. ………………, με Α.Φ.Μ. …………. της Δ.Ο.Υ. ……………, καλούμενης εφεξής στο παρόν ως ο «**Εργολάβος**»,

**ΣΥΜΦΩΝΟΥΝΤΑΙ ΜΕ ΤΟ ΠΑΡΟΝ ΚΑΙ ΓΙΝΟΝΤΑΙ ΑΜΟΙΒΑΙΑ ΑΠΟΔΕΚΤΑ ΤΑ ΚΑΤΩΘΙ:**

**Άρθρο 1. ΑΝΤΙΚΕΙΜΕΝΟ**

* 1. Ο πρώτος συμβαλλόμενος, ως Εργοδότης, αναθέτει στον Εργολάβο μέρος της εκτέλεσης του έργου: «**Κατασκευή Παιδικού Σταθμού, σύμφωνα με το Π.Δ. 99/28.07.2017 («*Καθορισμός προϋποθέσεων αδειοδότησης και λειτουργίας των παιδικών και βρεφονηπιακών σταθμών που λειτουργούν εντός νομικών προσώπων των δήμων ή υπηρεσίας των δήμων*») & Κέντρου Νεότητας, σε ακίνητο εντός του οικισμού Φρύ Κάσου, ιδιοκτησίας του Δήμου Κάσου**» (“*Construction of a Nursery School in accordance with Decree 99/28.09.2017 on "Determination of conditions for the licensing and operation of Nursery Schools and nurseries operating within legal entities of municipalities or municipal service" and construction of a Youth Center*”), **το οποίο συνίσταται στην στατική ενίσχυση του κτιρίου, που θα στεγάσει τον Παιδικό Σταθμό και το Κέντρο Νεότητας συνολικά**.
	2. Ειδικότερα το αναφερόμενο έργο περιλαμβάνει τις **εργασίες για την στατική ενίσχυση του φέροντος οργανισμού του κτιρίου, σύμφωνα με την επισυναπτόμενη Μελέτη Στατικής Επάρκειας και Ενισχύσεων** του Διπλωματούχου Πολιτικού Μηχανικού Μάρκου Χρήστου (Μάρτιος 2022), η οποία επισυνάπτεται στην παρούσα Σύμβαση ως **ΠΑΡΑΡΤΗΜΑ Α** (εφεξής συνολικά ως το «**Έργο**»). **Η παρούσα ανάθεση συμπεριλαμβάνει επίσης την κατάθεση των ενσήμων της οικοδομικής άδειας και την ευθύνη για την ασφάλεια και υγιεινή του εργοταξίου, τα αποδεικτικά των οποίων θα κοινοποιούνται σε όλα τα συμβαλλόμενα μέρη.**
	3. **Ο ΔΗΜΟΣ ΗΡΩΙΚΗΣ ΝΗΣΟΥ ΚΑΣΟΥ**, όπως εκπροσωπείται νομίμως και ο οποίος συμβάλλεται στην παρούσα με την ιδιότητα του κυρίου του ακινήτου, **αναλαμβάνει την ευθύνη,** μέσω αρμοδίου Μηχανικού του Δήμου, **του επιβλέποντα του Έργου**, όπως αυτό ορίζεται παραπάνω αναλυτικά. **Ειδικότερα, αναλαμβάνει να επιβεβαιώσει εγγράφως, προ της καταβολής της δεύτερης δόσης της συμφωνηθείσας αμοιβής προς τον Εργολάβο, ότι οι εργασίες για την στατική ενίσχυση του φέροντος οργανισμού του κτιρίου, είναι σύμφωνες με την επισυναπτόμενη Μελέτη Στατικής Επάρκειας και Ενισχύσεων.**
	4. Ο Εργολάβος αναλαμβάνει να εκτελέσει το Έργο εξ ολοκλήρου με δικά του υλικά και με τυχόν υπεργολάβους δικής του επιλογής.

**Άρθρο 2. ΔΙΑΡΚΕΙΑ - ΠΑΡΑΔΟΣΗ ΚΑΙ ΠΑΡΑΛΑΒΗ ΤΟΥ ΕΡΓΟΥ**

2.1. Η διάρκεια ισχύος της παρούσας Σύμβασης συμφωνείται ορισμένη. Οι εργασίες εκτέλεσης του Έργου θα ξεκινήσουν την **……….………. 2024**. Ως ημερομηνία ολοκλήρωσης της εκτέλεσης του Έργου και προσήκουσας Παράδοσης αυτού από τον Εργολάβο ορίζεται **το τέλος του μηνός** **……………….** **2024**.

2.2. Κατά την παράδοση του Έργου την ημερομηνία που συμφωνείται, θα υπογράφει από τους συμβαλλόμενους **Πρωτόκολλο Παράδοσης Παραλαβής**. Στην περίπτωση που κανένα από τα συμβαλλόμενα στην παρούσα μέρη δεν διατυπώσει εγγράφως και εντός δέκα (10) ημερών, με κοινοποίηση προς τους υπολοίπους συμβαλλομένους, αιτιολογημένες παρατηρήσεις του αναφορικά με τυχόν αστοχίες, που θα αφορούν την κατασκευή και τη λειτουργικότητα του Έργου και που δεν συντελούν προσήκουσα παράδοση αυτού, τότε το Έργο θα θεωρείται ότι έχει παραληφθεί οριστικά κατά την ημερομηνία παράδοσης του.

**Άρθρο 3. ΑΜΟΙΒΗ**

**3.1** Η συνολική αμοιβή του Εργολάβου για την εκτέλεση, ολοκλήρωση και προσήκουσα παράδοση του ανατιθέμενου με την παρούσα σύμβαση Έργου ορίζεται στο ποσό των **τριακοσίων είκοσι δύο χιλιάδων τετρακοσίων ευρώ (322.400€) συμπεριλαμβανομένου του αναλογούντος Φ.Π.Α.** , όπως αυτή ορίζεται **υπό “SUM D”** στο **ΠΑΡΑΡΤΗΜΑ με τον τίτλο «PROJECT BUDGET», της από …05/2024 υπογεγραμμένης ΣΥΜΒΑΣΗΣ ΧΟΡΗΓΙΑΣ ΚΑΙ ΚΑΤΑΣΚΕΥΗΣ ΕΡΓΟΥ, η οποία επισυνάπτεται στο σύνολό της στην παρούσα.**

**3.2** Στην ως άνω συνολική αμοιβή του Εργολάβου περιλαμβάνονται όλες οι δαπάνες για την πλήρη, έγκαιρη και σύμφωνη με τις απαιτήσεις της παρούσης Σύμβασης εκτέλεση του Έργου όπως ενδεικτικά οι δαπάνες αγοράς, μεταφοράς οικοδομικών και πάσης φύσεως υλικών, αμοιβές, μισθοί, εργοδοτικές εισφορές σε ασφαλιστικά ταμεία καθώς και το εργολαβικό κέρδος του Εργολάβου. Επίσης, περιλαμβάνεται το κόστος διεκπεραίωσης οποιασδήποτε τυχόν απαραίτητης άδειας εργασιών.

**3.3** Η παραπάνω εργολαβική αμοιβή δεν υπόκειται σε αναθεώρηση, δεδομένου ότι ο Εργολάβος εγγυάται ρητά και ανεπιφύλακτα την ακρίβεια του τιμήματος του Έργου σύμφωνα με την προσφορά του και για όλη την διάρκεια εκτέλεσης του Έργου, καθόσον, κατά δήλωσή του στην προσφορά του έλαβε υπόψη του τη διακύμανση όλων των συντελεστών του κόστους του Έργου και την ανοδική τους τάση, σε σχέση με το χρόνο παραδόσεως του Έργου και συνέταξε την προσφορά του μετά από λεπτομερή και επακριβή εκτίμηση όλων των σχετικών στοιχείων και με βάση λεπτομερή προϋπολογισμό.

**3.4** Ο Εργολάβος παραιτείται από τούδε από οποιοδήποτε δικαίωμα αναπροσαρμογής του παραπάνω τιμήματος για οποιαδήποτε αιτία.

**3.5** Για όποιες πρόσθετες εργασίες ή προμήθειες υλικών κλπ. που δεν συμπεριλαμβάνονται στο αντικείμενο του Άρθρου 1, ο Εργολάβος θα υποβάλλει στον Εργοδότη σχετικό αίτημα έγκρισης πρόσθετων εργασιών με το αντίστοιχο κόστος και χρονοδιάγραμμα υλοποίησης. Tα σχετικά αιτήματα θα τιμολογούνται διακριτά και ανεξάρτητα από το υπόλοιπο συμβατικό αντικείμενο, κατά την ολοκλήρωση των οικείων εργασιών.

**Άρθρο 4. ΑΜΟΙΒΉ - ΟΡΟΙ ΠΛΗΡΩΜΗΣ**

**4.1** Η ως άνω συνολική συμφωνούμενη συμβατική αμοιβή του Εργολάβου για την κατασκευή του ανατιθέμενου με την παρούσα σύμβαση Έργου και την προσήκουσα παράδοση αυτού, η οποία ανέρχεται στο ποσό των **τριακοσίων είκοσι δύο χιλιάδων τετρακοσίων ευρώ (322.400€) συμπεριλαμβανομένου του αναλογούντος Φ.Π.Α.** θα καταβληθεί από τον Εργοδότη ως εξής:

**α)** **Με την υπογραφή της παρούσας Σύμβασης**, θα κατατεθεί στον παρακάτω αναγραφόμενο τραπεζικό λογαριασμό, δικαιούχος του οποίου είναι ο Εργολάβος, **το ποσό των ……………………. ευρώ (……….. €) συμπεριλαμβανομένου του Φ.Π.Α**.

**β)** Το υπόλοιπο ποσό των **…………………………… ευρώ (……………… €) συμπεριλαμβανομένου του Φ.Π.Α**. θα καταβληθεί στον παρακάτω αναγραφόμενο τραπεζικό λογαριασμό, δικαιούχος του οποίου είναι ο Εργολάβος, μετά από σχετικό έλεγχο που θα διεξάγει ο Δήμος και κατόπιν της λήψης της εγκρίσεως των εργασιών από τον Μηχανικό του Δήμου.

**4.2** Τα στοιχεία του τραπεζικού λογαριασμού του Εργολάβου, στον οποίο θα καταβάλλονται τα ποσά της συμφωνηθείσας αμοιβής είναι τα κάτωθι:

**…………………………**

**…………………………**

**…………………………**

**…………………………**

**Άρθρο 5. Υποχρεώσεις του Εργολάβου**

**5.1** Ο Εργολάβος προκειμένου να εκτελέσει τις εργασίες, θα χρησιμοποιήσει τα απαραίτητα εξειδικευμένα μηχανήματα καθώς και το σύμφωνο με το νόμο ειδικευμένο προσωπικό, τα οποία αμφότερα – μηχανήματα και προσωπικό – πρέπει να είναι ασφαλισμένα και εφοδιασμένα με όλα τα νόμιμα έγγραφα και τις απαραίτητες άδειες.

**5.2** Ο Εργολάβος είναι αποκλειστικά υπεύθυνος για την τήρηση των απαραίτητων μέτρων ασφαλείας και τη νομιμότητα των χρησιμοποιουμένων μέσων (μηχανημάτων και μεταφορικών) και των εκτελούμενων εργασιών, ιδιαίτερα δε τις ισχύουσες διατάξεις περί μέτρων ασφαλείας και υγιεινής του προσωπικού του, περί επαγγελματικών αδειών, περί ασφάλισης μηχανημάτων κλπ.

**5.3** Ο Εργολάβος οφείλει να διαθέσει κατάλληλο και επαρκές εργατοτεχνικό προσωπικό, για την έντεχνη και εμπρόθεσμη εκτέλεση του αναληφθέντος Έργου, καθώς και τα απαραίτητα εργαλεία και μέσα, για τη φύλαξη των οποίων στους χώρους του εργοταξίου θα έχει την απόλυτη ευθύνη.

**5.4** Ο Εργολάβος υποχρεούται να συμμορφώνεται με την κείμενη νομοθεσία που διέπει την ασφάλεια και υγεία των εργαζομένων που απασχολεί. Ρητά συμφωνείται ότι ο Εργολάβος είναι ο αποκλειστικός εργοδότης των προσώπων που απασχολεί για την εκτέλεση των εργασιών του Έργου και συνεπώς αυτός βαρύνεται αποκλειστικά για την επιλογή τους, για την ποιότητα εργασίας τους, καθώς και την πληρωμή των μισθών τους, ασφαλιστικών εισφορών τους και των λοιπών επιδομάτων και με εν γένει όλες τις απορρέουσες από την εργατική νομοθεσία υποχρεώσεις και επιβεβαιώνει ότι διαθέτει όλα τα απαραίτητα μέσα και εργαλεία για την ολοκλήρωση του Έργου.

**5.5** Ο Εργοδότης δικαιούται να ελέγχει με κάθε πρόσφορο μέσο την εκ μέρους του Εργολάβου ακριβή τήρηση των υποχρεώσεών του αναφορικά με την ασφάλιση του προσωπικού, που αυτός απασχολεί στο Έργο. Τα σχετικά παραστατικά θα είναι ανά πάσα στιγμή προσιτά και διαθέσιμα στον Εργοδότη.

**5.6** O Εργολάβος υποχρεούται να εκτελεί το αντικείμενο που αναλαμβάνει δια της παρούσης με επαγγελματισμό και με βάση τους κανόνες της οικείας τεχνικής και επιστήμης.

**5.7** Ο Εργολάβος δηλώνει ότι, έχει επισκεφθεί και πλήρως ελέγξει την φύση και την τοποθεσία του Έργου και έχει πλήρη γνώση των γενικών και τοπικών συνθηκών κατασκευής του, κυρίως σε ότι αφορά τις πηγές λήψεως των υλικών, τις μεταφορές, τη προσβασιμότητα, τη διάθεση των υλικών τις θέσεις της προσωρινής ή οριστικής αποθέσεως των προϊόντων αποξήλωσης και οποιαδήποτε άλλα θέματα που κατά οποιονδήποτε τρόπο μπορούν να επηρεάσουν τις εργασίες, την πρόοδο ή το κόστος του Έργου. Κατόπιν τούτου δηλώνει ότι κανένα άλλο συμπληρωματικό στοιχείο δεν απαιτείται για την κανονική και απρόσκοπτη εκτέλεση των εργασιών που αναλαμβάνει με το παρόν και ως εκ τούτου δεν μπορεί να επικαλεσθεί υπαιτιότητα του Εργοδότη για τυχόν ασάφεια ή ανεπάρκεια στοιχείων ώστε να αρνηθεί την εκτέλεση οποιουδήποτε έργου ή εργασίας ούτε να ζητήσει γι’ αυτό το λόγο οποιαδήποτε παράταση των συμβατικών προθεσμιών.

**Άρθρο 6. Ευθύνη Εργολάβου**

**6.1** Ο Εργολάβος κατά την εκτέλεση του Έργου υποχρεούται να τηρεί τους Νόμους, διατάγματα, οδηγίες Δημοσίων Αρχών και γενικά τις ισχύουσες διατάξεις και κανονισμούς.

**6.2** Ο Εργολάβος αποδέχεται ότι ο Εργοδότης δεν φέρει οιαδήποτε ευθύνη έναντι τρίτων για ζημίες, που οφείλονται στις εργασίες που εκτελούνται από τον Εργολάβο στους χώρους του Έργου (εργοτάξιο), όπως και για κάθε τυχόν ατύχημα, το οποίο ενδεχομένως θα συμβεί στο προσωπικό του Εργοδότη, του Εργολάβου ή κάθε τρίτου, κατά την εκτέλεση του Έργου από τον Εργολάβο.

**6.3** Ο Εργολάβος, αναλαμβάνει και φέρει μόνον αυτός κάθε ευθύνη για κάθε τυχόν ατύχημα που θα συμβεί τόσο στους από αυτόν, χάριν της κατασκευής του Έργου, απασχοληθησόμενους, όσο και για οποιεσδήποτε φθορές ή ζημιές που θα προξενηθούν σε οποιοδήποτε τρίτο πρόσωπο ή πράγμα ή σε όμορες ιδιοκτησίες, ή στο Έργο, κατά την εκτέλεση του Έργου και επ’ ευκαιρία αυτού από οποιανδήποτε, ανεξαιρέτως, αίτια. Οι παραπάνω ευθύνες αναλαμβάνονται από τον Εργολάβο και στις περιπτώσεις που οι φθορές ή ζημιές προξενήθηκαν από το προσωπικό του, που ενήργησαν με δόλο, είτε από αμέλεια. Επομένως, κάθε αστική ευθύνη ή εξαγορά ποινής, πρόστιμο ή δικαστικά έξοδα που τυχόν θα επιβληθούν στον Εργοδότη από τις παραπάνω αιτίες, βαρύνουν αποκλειστικά και μόνον τον Εργολάβο, ο οποίος δια του παρόντος αναλαμβάνει αυτά έναντι του Εργοδότη, υποχρεούμενος να αποκαταστήσει κάθε ζημιά αυτού ή των νόμιμων εκπροσώπων του, θετική ή αποθετική, στην οποία περιλαμβάνεται και κάθε τυχόν αποζημίωση για ηθική βλάβη ή ψυχική οδύνη, άμεση ή έμμεση, συμπεριλαμβανομένης και της καταβολής προστίμων ή εξαγοράς ποινικής καταδίκης. Οι υποδείξεις του Εργοδότη για συμπληρωματικά μέτρα ασφαλείας είναι υποχρεωτικές για τον Εργολάβο, πρέπει να εκτελούνται σε απόλυτη προτεραιότητα από οποιαδήποτε άλλη εργασία και δεν απαλλάσσουν τον Εργολάβο από την αποκλειστική του ευθύνη για την πληρότητα των μέτρων αυτών.

**6.4** Παράβαση των υποχρεώσεων αυτών εκ μέρους του Εργολάβου αποτελεί σπουδαίο λόγο λύσης της σύμβασης και χορηγεί στον Εργοδότη το δικαίωμα να καταγγείλει αυτήν αμέσως και αζημίως και να επιδιώξει την ικανοποίηση κάθε ζημίας που θα υποστεί.

**Άρθρο 7. Ανωτέρα Βία**

Ρητά συμφωνείται ότι ο χρόνος παράδοσης του Έργου θα παρατείνεται για όσο χρονικό διάστημα θα καθίσταται ανέφικτη η συνέχισή του για λόγους ανωτέρας βίας, όπως απρόβλεπτα και απρόοπτα γεγονότα έξω από τη σφαίρα επιρροής του κάθε συμβαλλόμενου μέρους και τα οποία δεν θα μπορούσαν να προληφθούν ή να αντιμετωπιστούν με τα μέσα που διαθέτει το κάθε συμβαλλόμενο μέρος. Στις περιπτώσεις ανωτέρας βίας, τα συμβαλλόμενα μέρη δεν αξιώνουν αποζημίωση λόγω μη υπαιτιότητας.

**Άρθρο 8. Υποκατάσταση - Εκχώρηση**

Απαγορεύεται η υποκατάσταση του Εργολάβου ή η εκχώρηση του εργολαβικού ανταλλάγματος, χωρίς την προηγούμενη έγγραφη συναίνεση του Εργοδότη.

**Άρθρο 9. Επίλυση διαφορών**

Η Ελληνική Νομοθεσία διέπει την παρούσα Σύμβαση. Τα συμβαλλόμενα μέρη αναλαμβάνουν να συνεργασθούν καλή τη πίστη και σύμφωνα με τα χρηστά επιχειρηματικά ήθη και άνευ δόλου προς επίτευξη και ολοκλήρωση του Έργου για όποια δυσχέρεια αντιμετωπίσουν. Αν παρόλα αυτά δεν καταστεί δυνατή η επίτευξη συμφωνίας, αποκλειστικά αρμόδια δικαστήρια για κάθε διαφορά που θα προκύψει από το παρόν, συμπεριλαμβανομένων και διαφορών περί την ισχύ, ερμηνεία ή εκτέλεση αυτού, ορίζονται τα δικαστήρια των Αθηνών.

**Άρθρο 10. Παραρτήματα**

Η παρούσα Σύμβαση αποτελείται από το παρόν κείμενο και τα παρακάτω Παραρτήματα, το οποίο αποτελεί αναπόσπαστο μέρος αυτής.

* **ΠΑΡΑΡΤΗΜΑ Α: Μελέτη Στατικής Επάρκειας και Ενισχύσεων** του Διπλωματούχου Πολιτικού Μηχανικού Μάρκου Χρήστου (Μάρτιος 2022).
* **ΠΑΡΑΡΤΗΜΑ Β: «PROJECT BUDGET»**
* **ΠΑΡΑΤΗΜΑ Γ:Τεχνική Έκθεση Οικοδομικής Άδειας**

**Σε πίστωση των ανωτέρω** συνετάγη το παρόν ιδιωτικό συμφωνητικό σε δύο (2) όμοια πρωτότυπα αντίτυπα, τα οποία αφού αναγνώσθηκαν και υπογράφηκαν, το κάθε συμβαλλόμενο μέρος έλαβε από ένα (1) πρωτότυπο.

**ΥΠΕΓΡΑΦΗ** αρμοδίως από τα συμβαλλόμενα μέρη την ημερομηνία που αναφέρεται στην αρχή του συμφωνητικού και κατετέθη στις αρμόδιες αρχές.

**ΟΙ ΣΥΜΒΑΛΛΟΜΕΝΟΙ**

**Ο ΕΡΓΟΔΟΤΗΣ ΓΙΑ ΤΟΝ ΕΡΓΟΛΑΒΟ**